Molot

Molot, Viatskije Poliany mašinų gamykla „Molot“ () - Rusijos gamykla (dabar - akcinė bendrovė), esanti Viatskije Poliany mieste (Kirovo sritis), gaminanti šaulių ginklus, karinę techniką ir plataus vartojimo prekes.

Istorija 
Gamykla, gaminusi pistoletus-kulkosvaidžius, įkurta 1940 m. Zagorske (miestas Maskvos srityje, dabar - Sergijev Posadas). 1941 m. gamykla, tuo metu gaminusi pistoletus - kulkosvaidžius PPŠ, buvo perkelta į Viatskije Poliany gyvenvietėje buvusį tekstilinių šeivų fabriką. Iki 1945 m. pabaigos gamykla buvo vienas pagrindinių automatų PPŠ gamintojų. Už sėkmingą jų gamybą gamykla 1945 m. rugsėjį buvo apdovanota Lenino ordinu.

1959 m. gamykla ėmė gaminti Kalašnikovo kulkosvaidžius RPK. 8-ąjį dešimtmetį - zenitines sistemas, granatsvaidžius, kulkosvaidžių juostų užtaisytuvus. Vėliau ėmė gaminti nešiojamus PTRK (prieštankinius raketų kompleksus).

Po karo gamykla gamino ir plataus vartojimo prekes - patefonus, motorolerius, motociklų ir lengvųjų automobilių priekabas.

Dešimtą dešimtmetį gamykla ėmė gaminti naujus gaminius:
 sportinius ir medžioklinius šautuvus - profesionalius medžioklinius karabinus Vepr, lygiavamzdžius šautuvus Bekas. Šie šautuvai eksportuoti į JAV, Vokietiją, Suomiją ir kitas šalis.
 maisto produktų (sviesto, taukų, varškės, mielių ir pan.) fasavimo automatus ir kitas maisto pramonės mašinas
 medienos apdirbimo stakles
 buitines dujines krosnis patalpų apšildymui
ir kt. gaminius.

Ginklų gamybos istorija 
 1941-1945 m. gaminti pistoletai - kulkosvaidžiai PPŠ. Nustojus gaminti PPŠ, gamykla dar keletą metų gamino PPŠ diskus dėtuves. Toliau gamino 26 mm Špagino signalinį pistoletą SPŠ-2.
 1953 m. pradėta Stečkino pistoleto APS gamyba. Molot buvo vienintelė gamykla, kuri 1953-1955 m. gamino šiuos pistoletus.
 1959 m. gamykla ėmė gaminti M. Kalašnikovo konstrukcijos kulkosvaidžius RPK.
 1967 m. pradėjo gaminti Rakovo konstrukcijos kulkosvaidžių juostų užtaisytuvus, kuriuos gamina jau 40 metų.
 1968 m. - nešulinis kalnų zenitinis įrenginys
 1970 m. - 30 mm automatinis stovinis granatsvaidis
 1973 m. - šviečiamųjų sviedinių leistuvas
 1974 m. - 12,7 mm stambiakalibris stovinis kulkosvaidis ir 5,45 mm kulkosvaidis RPK-74.
 1975 m. - bokštinis granatsvaidžio įrenginys; reaktyvinis pėstininkų liepsnosvaidis
 1976 m. - pradėta nešiojamų PTRK gamyba
 1989 m. - rankinis prieštankinis kulkosvaidis
 1994 m. - profesionalus medžioklinis karabinas OP-SKS (perdarytas karabinas SKS); medžioklinis karabinas SOK-94 Vepr (perdarytas RPK kulkosvaidis), naudojantis 7,62x39 mm šovinius.
 1995 m. - medžioklinis karabinas Vepr-308 (7,62x51 mm šoviniai).
 1997 m. - daugiašūviai lygiavamzdžiai šautuvai su povamzdine dėtuve Bekas (vadinamojo „vinčesterio“ tipo).

Nekarinė produkcija 
 Civiliniai ginklai
 Medžiokliniai karabinai Vepr, KO 91/30, OP-SKS
 Lygiavamzdžiai šautuvai Bekas
 Trauminiai pistoletai (Lider) ir signaliniai pistoletai (revolveris Nagan-S)
 Arbaletai 
 Pramoninė įranga
 Maisto pramonės mašinos
 Medienos apdorojimo mašinos
 Naftos gavybos reikmenys
 Gaminiai motociklams ir automobiliams - priekabos, varikliai ir kt.
 Metalinės spintos, kanistrai ir kt.

Nuorodos 
 Oficiali gamyklos svetainė

Karinės technikos gamintojai
Rusijos įmonės